184.

Lausuntoon sisältyy myös lukuisia muita suosituksia ehdotuksen parantamiseksi. Seuraavassa luetellaan joitakin tärkeimmistä suosituksista. a) Poistetaan Europolin mahdollisuus päästä suoraan kansallisiin tietokantoihin (23 artikla). b) Annetaan Europolille pääsy EU:n tietojärjestelmiin ainoastaan ”osuma/ei osumaa” -tyyppisten hakujen tekemistä varten (myönteinen tai kielteinen vastaus). Osumaa koskevat tiedot olisi toimitettava Europolille sen jälkeen, kun asianomainen jäsenvaltio (jos pääsy koskee jäsenvaltion toimittamia tietoja) tai EU:n elin tai kansainvälinen järjestö on nimenomaisesti hyväksynyt siirron antamalla siihen luvan, ja vain ehdotuksen 35 artiklassa tarkoitetun arvioinnin perusteella. Tietosuojavaltuutettu suosittelee säätämään näistä edellytyksistä ehdotuksen 23 artiklassa. c) Vahvistetaan ehdotuksen 35 artiklaa säätämällä tiedot toimittaneen jäsenvaltion suorittama arviointi pakolliseksi. Tietosuojavaltuutettu ehdottaa, että ehdotuksen 35 artiklan 1 ja 2 kohdasta poistetaan ilmaus ”mahdollisuuksien mukaan” ja että 36 artiklan 4 kohtaa muutetaan vastaavasti. d) Korvataan yhteenveto 36 artiklan 2 kohdassa tarkoitetuista henkilötiedoista käyttötarkoituksen mukaan jaotelluilla tilastoilla näistä tiedoista. Koska myös 36 artiklan 1 kohdassa tarkoitetut rekisteröityjen erityisryhmät vaativat erityistä huomiota, tietosuojavaltuutettu ehdottaa sisällyttämään ehdotukseen tilastot myös niitä koskevista tiedoista. e) Sisällytetään ehdotukseen säännökset siitä, että Europolilla on oltava avoimet ja helppotajuiset toimintaperiaatteet, joita se noudattaa henkilötietojen käsittelyssä ja rekisteröityjen oikeuksien käyttämisessä, ja että nämä periaatteet on laadittava ymmärrettävässä muodossa selkeällä ja yksinkertaisella kielellä. Säännöksessä olisi myös edellytettävä, että kyseisten toimintaperiaatteiden on oltava helposti saatavilla Europolin verkkosivustolla ja kansallisten valvontaviranomaisten verkkosivustoilla. f) Koska nykyisessä 41 artiklassa ei määritellä selkeästi kaikkien osapuolten vastuita, siinä olisi tehtävä selväksi 41 artiklan 4 kohdan osalta, että vastuu kaikkien asiaa koskevien tietosuojaperiaatteiden (eikä ainoastaan ”siirron lainmukaisuutta” koskevan periaatteen) noudattamisesta on tietojen lähettäjällä. Tietosuojavaltuutettu suosittelee muuttamaan vastaavasti myös 41 artiklaa. g) Lisätään ehdotukseen aineelliset säännökset, joissa säädetään, että i) kaikista henkilötietojen käsittelytoimista on tehtävä yleisessä tietosuoja-asetuksessa säädettyä vastaava vaikutustenarviointi, ii) henkilötietojen käsittelyjärjestelmiä perustettaessa tai parannettaessa on sovellettava sisäänrakennetun yksityisyyden suojan ja oletusarvoisen yksityisyyden suojan periaatteita, iii) rekisterinpitäjän on hyväksyttävä toimintamenetelmät ja toteutettava tarvittavat toimenpiteet sen varmistamiseksi ja osoittamiseksi, että käsittelyssä noudatetaan tietosuojasäännöksiä, ja varmistettava, että näiden toimenpiteiden tehokkuus tarkistetaan, ja iv) Europolin tietosuojavastaavan ja tarvittaessa valvontaviranomaisten on voitava osallistua henkilötietojen käsittelystä käytäviin keskusteluihin. Tietosuojavaltuutettu esitti myös joitakin ehdotuksen yhteydessä hyväksyttyyn tiedonantoon liittyviä suosituksia.